钦定古今图书集成/明伦汇编/氏族典/第072卷 > 朱宸濠
## 钦定古今图书集成/明伦汇编/氏族典/第072卷 > 朱宸濠

按《明外史诸王传》：“宸濠，其母冯针儿，故娼也。始生靖
王，梦蛇啖其室，旦日鸱鸣，恶之，欲不举，母强举之。弘
治八年，封上高王，十二年嗣。宸濠轻佻无威仪，鸷忍
渔利，而善以文行自饰。术士李自然妄言骨相天子
也。堪舆人李日芳言：郡城东南有天子气。宸濠喜，时
时诇朝事，闻谤言辄喜。或言帝圣明，朝廷治即怒。武”
宗末年无子，群臣请召宗室子子之。宸濠深结左右，
帝前数称其贤。初，宸濠贿刘瑾，复所革护卫。瑾诛，仍
论夺。及陆完为兵部尚书，宸濠嬖人钱宁、臧贤为内
主，欲奏复。大学士费宏执不可。诸嬖人乘宏读廷试
卷，取中旨勒宏致仕。宸濠益大恣，日与致仕都御史
李士实、刘养正等谋不轨。正德十四年，御史萧淮疏
言：宸濠反形已具，帝遣驸马都尉崔元、都御史颜颐
寿、太监赖义密往核察。宸濠闻元等且至，乃定计，以
六月乙亥己生日宴诸守土官，诘旦皆入谢。宸濠称
奉太后密旨，令起兵入朝，集兵号十万，略九江、南康
破之，驰檄指斥朝廷。七月壬辰，宸濠出江西，留其党
宜春王拱条、内官万锐等守城，自帅舟师蔽江南，下
攻安庆。汀、赣巡抚王守仁闻变，与吉安知府伍文定
等便宜檄诸郡兵，使奉新知县刘守绪破其坟厂伏
兵。南昌。城破，拱条、锐等皆就擒。宸濠方攻安庆不克，
闻南昌破，大恐，解围还援。守仁逆击之，贼大溃，复九
江、南康。宸濠乃退保樵舍。文定火攻之，宸濠大败。将
士执宸濠及其世子、郡王、仪宾并李士实、刘养正等。
宸濠自举事至败，盖四十有二日。时天子自称大将
军巡边，闻宸濠反，下诏暴其罪，告宗庙，革为庶人。江
彬、张忠从臾。帝亲征，至良乡，守仁报捷，将献俘阙下，
檄止之。车驾至南京，帝与诸近臣戎服，饬军容，出城
数十里，列俘于前，为凯旋状。十五年十月回銮，以槛
车囚宸濠等，至通州，诛之。封除